OpenLLM-France/wikimedia huggingface dataset:
# Aeroport de Vágar

L'aeroport de Vágar és un aeroport de les illes Fèroe, l'únic de l'arxipèlag, situat a l'illa homònima. El seu codi IATA és FAE. És seu de la companyia aèria Atlantic Airways.
Va ser construït pels britànics entre 1942 i 1943 com a instal·lació militar durant la Segona Guerra Mundial. Durant els anys 60 la demanda popular en forçà una reconversió per a l'ús civil. Rebé el primer vol civil el 17 de juliol de 1963. Tot i això, durant 15 anys l'aeroport només podia acollir avions d'hèlix. Des de 1975 els reactors també hi poden aterrar.
El 2011 es va allargar la pista de 1250 a 1799 metres.

## Destinacions

L'aeroport de Vágar connecta amb 11 aeroports europeus de 7 estats diferents:
Dinamarca: Copenhagen, Aalborg i Billund.
Espanya: Barcelona, Gran Canària i Palma.
Grècia: Creta.
Islàndia: Reykjavík.
Noruega: Bergen.
Portugal: Lisboa.
Regne Unit: Edimburg.

## Passatgers

| Any | Passatgers |
| 1988 | 108 448 |
| 1990 | 92 167 |
| 1992 | 94 319 |
| 1994 | 90 945 |
| 1996 | 109 698 |
| 1998 | 121 847 |
| 2000 | 143 208 |
| 2002 | 156 895 |
| 2004 | 166 333 |
| 2006 | 208 254 |
| 2008 | 221 942 |
| 2010 | 199 988 |
| 2012 | 225 532 |
| 2014 | 250 287 |
| 2015 | 276 385 |
| 2017 | 341 388 |
| 2018 | 377.813 |
| 2019 | 424 281 |
| 2020 | 179778 |
| 2021 | 239085 |

## Referències

* ↑ «Història de l'aeroport» (en anglès). Aeroport de Vágar. [Consulta: 2 febrer 2020].
* ↑ «Destinacions regulars» (en anglès). Aeroport de Vágar. [Consulta: 2 febrer 2020].
* ↑ «Statistic» (en anglès). Aeroport de Vágar. [Consulta: 2 febrer 2020].

## Enllaços externs

* Pàgina oficial (feroès) (anglès)
* Dades tècniques de l'aeroport Arxivat 2020-02-02 a Wayback Machine.. (anglès)
* Webcam Arxivat 2009-12-19 a Wayback Machine.
# Carmençó

El carmençó és un geni de la mitologia catalana, que ronda pels prats de muntanya, negre com el sutge i llanut de cap a peus. S'instal·la a les cabanes dels pastors quan aquests no les fan servir, principalment a l'hivern, evitant que s'esfondrin. És un ésser temut i respectat alhora pels vells pastors empordanesos, perquè veure'l comporta molts anys de desgràcia. És per aquest motiu que, quan pugen de terra baixa, llencen set pedrades amb la fona per foragitar-lo de la cabana.

## Referències

* ↑ Piñas, Xavier. Éssers màgics de Catalunya. Barcelona: Base, novembre de 2018, p. 6,7. ISBN 9788417183974.
# Associació de Joves Estudiants de Catalunya

L'Associació de Joves Estudiants de Catalunya (AJEC) és un sindicat d'estudiants d'àmbit català.
Nascut l'any 1983, promociona la participació dels estudiants en tots els òrgans de decisió i la defensa dels seus drets davant les administracions, així com la millora de l'educació pública. Va ser la primera associació d'estudiants legalitzada després de la dictadura franquista. Tal com fan molts altres sindicats, utilitza l'adhesió o convocatòria de vaga estudiantil com a mitjà de pràctica política.

## Membres destacats

* Eva Granados Galiano
* Carles Martí i Jufresa
* Ferran Pedret i Santos
* Alícia Romero Llano
* Carles Castillo Rosique
* Raúl Moreno Montaña
* Àlex Pastor López
* José Rodríguez Fernández

## Referències

* ↑ Gomà, Ricard; Subirats, Joan. Govern i polítiques públiques a Catalunya (1980-2000): Autonomia i benestar. Universitat Autònoma de Barcelona, 2001, p. 125–. ISBN 978-84-490-2089-6.
* ↑ «Neix una nova associació estudiantil, AJEC Terrassa». NacióDigital.cat, 11-10-2014. [Consulta: 7 agost 2019].
* ↑ Participación educativa nº 2. Revista cuatrimestral del Consejo Escolar del Estado: Asociacionismo estudiantil y participación de los estudiantes (en castellà). Ministerio de Educación, p. 77–.
* ↑ «L'Associació de Joves Estudiants se suma a la vaga del 16 al 18 d'octubre». DiariDeGirona.cat, 11-10-2012. [Consulta: 7 agost 2019].

## Enllaços externs

* Associació de Joves Estudiants de Catalunya - Lloc web oficial
# Aeroport de Xamindele

L'aeroport de Xamindele (codi IATA: ---, codi OACI: FNTO) és una pista d'ús públic que serveix Toto a la província de Uíge a Angola.

## Referències

* ↑ Toto Airport
# Anticòs 2F5

L'anticòs 2F5 és un anticòs neutralitzador d'ampli espectre capaç de blocar múltiples soques del virus de la immunodeficiència humana en experiments in vitro.

## Vegeu també

* Vacuna de la sida

## Referències

* ↑ «Duke Scientists Find Rare, Potent Antibody to HIV-1». Duke Medicine. [Consulta: 9 gener 2016].
# Felice Varini

Felice Varini (Locarno, 6 de març de 1952) és un artista suís amb seu a París que va ser nominat al premi Marcel Duchamp 2000/2001. Conegut principalment per les seves pintures localitzades en perspectiva geomètrica en habitacions i altres espais, mitjançant tècniques de projector-plantilla, segons el professor de matemàtiques i crític d'art Joël Koskas, "Una obra de Varini és una anti- Mona Lisa. Felice pinta en espais arquitectònics i urbans, com ara edificis, parets i carrers. Les pintures es caracteritzen per un mirador des del qual l'espectador pot veure la pintura completa (normalment una forma geomètrica simple, com ara cercle, quadrat, línia), mentre que des d'altres punts de vista l'espectador veurà formes fragmentades “trencades”. Varini argumenta que l'obra existeix en el seu conjunt, amb la seva forma completa i els fragments. "La meva preocupació", diu, "és el que passa fora del punt de vista".

## Carcassona

El maig de 2018, el projecte de Varini "Concèntric, excèntric" deixa veure grans cercles concèntrics grocs muntats al monument de Carcassona com a part de la 7a edició de "IN SITU, Heritage and Contemporary art", un esdeveniment estiuenc a Occitània / Pirineus -Regió mediterrània centrada en la relació entre art modern i patrimoni arquitectònic. Aquesta monumental obra havia de celebrar el vintè aniversari de la inscripció de Carcassona a la llista del patrimoni mundial de la UNESCO. Excepcional per la seva mida, la seva visibilitat i ús de l'espai arquitectònic, l'exposició es va estendre al front occidental de les fortificacions de la ciutat. L'obra només es va poder percebre completament davant de la porta d'Aude al recorregut de vianants des de la Bastida. Els cercles de color groc consisteixen en làmines fines d’alumini pintades, estenent-se com ones de temps i espai, fragmentant i recomponent la geometria dels cercles de les torres i els murs cortina de les fortificacions. L’obra va romandre visible només de maig a setembre de 2018.

## Referències

* ↑ «Interview with Felice Varini (Poetic Mind, 2008, paragraph 12.)». Arxivat de l'original el 2008-09-23. [Consulta: 24 juliol 2008].
* ↑ «locals see red fluorescent yellow circles covering carcassonne» (en anglès). , 11-05-2018 [Consulta: 12 agost 2018].
* ↑ «'Eccentric Concentric Circles' in Carcassonne». uk.france.fr. Arxivat de l'original el 10 de maig 2018. [Consulta: 10 maig 2018].
* ↑ «IN SITU 2018 – CONCENTRIQUES EXCENTRIQUES». tourism-carcassonne.co.uk. Arxivat de l'original el 30 juny 2018. [Consulta: 10 maig 2018].
# Associació de Lingüística de la Gran Bretanya

L'Associació de Lingüística de la Gran Bretanya (LAGB) és una associació que afirma ser la principal associació professional de lingüistes acadèmics del Regne Unit.
El predecessor de l'associació va ser el Cercle Lingüístic del germanista Jeffrey Ellis a la Universitat de Hull, que va començar a finals dels anys cinquanta. L'1 de novembre de 1959 va passar a anomenar-se LAGB.
L'associació publica el Journal of Linguistics des de l'any 1964.

## Persones notables

* David Adger, professor de lingüística a la Universitat Queen Mary de Londres, en va esdevenir el 17è president l'any 2015.
* Kersti Börjars, professora a la Universitat de Manchester i a la Universitat d'Oslo, en va ser presidenta des de 2005 fins a 2011.
* Eugénie Henderson, presidenta des de 1977 fins a 1980.

## Referències

* 1 2 «LAGB - HOME». [Consulta: 30 juny 2022].
* ↑ «Department of Linguistics - School of Languages, Linguistics and Film». [Consulta: 30 juny 2022].
* ↑ «LAGB - HOME». [Consulta: 30 juny 2022]. «g»
* ↑ «Prof Kersti Börjars | The University of Manchester» (en anglès). [Consulta: 30 juny 2022].
# Aeroport de l'illa de Benguerra

L'aeroport de illa de Benguerra (codi IATA: BCW, codi OACI: -) és un aeroport que serveix l'illa de Benguerra, a l'arxipèlag de Bazaruto, dins la província d'Inhambane a Moçambic.

## Referències

* 1 2 Informació de l'Aeroport de l'illa de Benguerra a Great Circle Mapper.

## Enllaços externs

* Historial d'accidents de l'Aeroport de l'illa de Benguerra a Aviation Safety Network (anglès)
# Antiespanyolisme

L'antiespanyolisme és l'aversió per l'estat espanyol, pel nacionalisme espanyol, o per la cultura i llengua espanyola. Existeixen diferents llocs, especialment aquells on existeix un fort sentiment nacional propi i/o poc o gens espanyolista, on hi ha un nombre significatiu d'entitats, mitjans o individus antiespanyolistes. Dins de l'antiespanyolisme, també hi ha a vegades una corrent de hispanofòbia.

## Antiespanyolisme a Catalunya

Atès que l'aversió a un col·lectiu social o nacional sempre té origen en un conflicte previ de tipus polític, religiós o ètnic, en el cas de la relació entre Castella i la Corona d'Aragó, en general, i Catalunya en particular també és així. Atenent l'historiador Antoni Simon el catalanisme s'origina a la Baixa Edat Mitjana i el Renaixement, atès que en aquest període apareixen les identitats nacionals a Europa. Tot i el conflicte amb la Corona Castellana al llarg dels segles, àdhuc amb guerres com la dels dos Peres, no sembla haver gaire rastre d'hispanofòbia, atesos els testimonis literaris.
És al s. XIX i XX, quan Espanya s'arrossega pel desastre colonial, i alhora la pressió castellana sobre la identitat catalana s'extrema, que apareix com a reacció l'antiespanyolisme. Segons l'escriptor i periodista Vicenç Villatoro, el refús a l'espanyolitat sorgí durant la Guerra de Cuba, com una exaltació de la contribució catalana al conjunt d'Espanya, i la percepció que Catalunya era la «punta de llança de la industrialització en la Península», en un context de «fracàs organitzatiu i polític en el conflicte militar». Tot plegat generaria «una demanda de regeneració, que el catalanisme va fer seva». Segons en Villatoro aquest projecte polític, en origen, «no és solament per a la Catalunya estricta, sinó que vol transformar Espanya».
Posteriorment, sovint l'antiespanyolisme ha coincidit amb moments àlgids de l'anticatalanisme cada cop que Catalunya demanava/aconseguia algun tipus d'autogovern (Mancomunitat, Generalitat, estatuts d'autonomia, etc.), o "concessió".
Alguns periodistes opinen que entitats nacionalistes o de caràcter independentista de Catalunya i del País Basc han abanderat l'antiespanyolisme.

## Referències

* ↑ Giner i les arrels de l'antiespanyolisme Arxivat 2008-06-05 a Wayback Machine. (castellà)
* ↑ Antoni Simon, Els orígens històrics de l’anticatalanisme, página 43, L'Espill, nº 24, Universitat de València
* 1 2 Villatoro, Vicenç (2000), Los nuevos horizontes del nacionalismo catalán (castellà), La factoria, 2007
* ↑ Fernández Ulloa, Teresa (2003), La fuerza del mito en el discurso político nacionalista de Sabino Arana Goiri (castellà), Tons (Revista Electrònica de Estudios Filológicos), Universitat de Múrcia [2007]
* ↑ Aranzadi, Juan (2000), Maketos y moros Arxivat 2007-09-10 a Wayback Machine. (castellà), Diari El País, Madrid [2007]

## Vegeu també

* Espanyolisme
* Anticatalanisme
# Tom Holland (autor)

Thomas Holland (Oxford, Regne Unit, 5 de gener 1968) és un escriptor britànic d'obres literàries i acadèmiques sobre temes com el vampirisme i la història.
Tom Holland va néixer a prop d'Oxford i va créixer a prop de Salisbury, al Regne Unit. Es va titular en anglès i llatí en el Queen's College de Cambridge, i poc després va estudiar a la Universitat d'Oxford, realitzant un treball sobre Lord Byron abans d'interrompre els seus estudis de postgraduat i traslladar-se a Londres.
Va adaptar Heròdot, Homer, Tucídides i Virgili per al canal 4 radiofònic de la BBC. Les seves novel·les, entre elles Attis i Deliver Us From Evil tenen elements sobrenaturals i de terror, i estan ambientades en el passat històric. També és l'autor de tres obres històriques que han rebut bones crítiques: Rubicon: The Last Years of the Roman Republic, Persian Fire i Millennium.
Actualment viu a Londres amb la seva dona i les seves dues filles.

## Llibres
### Sèrie

* The Vampyre: Being the True Pilgrimage of George Gordon, Sixth Lord Byron (1995), ISBN 0-316-91227-1 (publicat als Estats Units com Lord of the Dead i a Espanya com El señor de los muertos)
* Supping with Panthers (1996), ISBN 0-316-87622-4 (Publicat als Estats Units com Slave of My Thirst i a Espanya com Banquete de sangre)

### Novel·les

* Attis (1995), ISBN 0-7490-0213-1
* The Vampyre: Being the True Pilgrimage of George Gordon, Sixth Lord Byron (1995), ISBN 0-7515-1361-X
* Deliver Us from Evil (1997), ISBN 0-316-88248-8
* The Sleeper in the Sands (1998), ISBN 0-316-64480-3
* The Bonehunter (2001), ISBN 0-316-64819-1

### Relats curts

* The Poison in the Blood (2006), ISBN 0-349-11964-3

### Obres teatrals

* The Importance of Being Frank (primera interpretació teatral l'any 1991, publicada el 1997), ISBN 0-9530587-1-9

### Obres acadèmiques

* Rubicon: The Last Years of the Roman Republic (Rubicón, 2003), ISBN 0-316-86130-8
* Persian Fire: The First World Empire and the Battle for the West (2005), ISBN 0-316-72664-8
* Millennium: The End of the World and the Forging of Christendom (2008), ISBN 978-0-316-73245-1
* "The Persian Way of War", un assaig, hivern de 2008.
* Dynasty: The Rise and Fall of the House of Caesar (2015), ISBN 978-1408703373

## Notes

* ↑ «The SF Site: An Interview With Tom Holland».

## Enllaços externs

* Pàgina oficial de Tom Holland
* Entrevista en infinity plus de David Mathew
* Entrevista en SF Site de Georges T. Dodds
# Associació de Pastors i Pastores Formatgers dels Països Catalans

L'Associació de Pastors i Pastores Formatgers dels Països Catalans és una associació sense ànim de lucre nascuda l'any 2021 que aglutina aquelles formatgeries que elaboren formatge exclusivament amb llet del propi ramat de pastura. Reivindica, doncs, el formatge de pastor i tenia com a objectiu tenir un segell reconegut per l'administració pública.
Es va presentar al públic el 19 de setembre de 2021 a la fira de Santa Tecla de Berga. D'un inici, la presideix Josep Berguedà, un pagès, pastor i formatger originari de la Nou de Berguedà. Més endavant, el 2022, l'entitat va participar en una jornada tècnica de la Fira de Sant Ermengol.
Hi ha integrants de l'organització especialitzats en llet d'ovella, llet de cabra i llet de vaca (l'opció minoritària). Cal que l'elaboració de formatges sigui exclusivament feta a partir de la llet del propi ramat. El nombre màxim d'animals és regulat, com també un mínim d'hores de pastura diàries.
El segell dels formatges fets pels membres d'aquesta associació és una etiqueta amb el títol "formatge de pastor" o bé "formatge de pastora", acompanyat d'una imatge d'un formatge i un ganxo o tirapeu, un dels elements característics del món pastoral.

## Referències

* ↑ «Neix una associació que reivindica el formatge de pastor que elaboren petites formatgeries amb ramat propi». CCMA, 11-10-2021. [Consulta: 31 març 2023].
* 1 2 3 Costa, Anna. ««Vendrem el producte amb un segell de formatge de pastor»». Regió7, 17-09-2021. [Consulta: 26 abril 2022].
* ↑ Simon, Roger. «La Fira de Santa Tecla de Berga retorna a la normalitat amb més de 60 expositors | NacióBerguedà». NacióBerguedà, 19-09-2021. [Consulta: 26 abril 2022].
* ↑ «Jornada técnica» (en castellà). Fira de Sant Ermengol, 2022. Arxivat de l'original el 31 març 2023. [Consulta: 31 març 2023].
* ↑ «El formatge de llets de pastura, nou segell per als productors | Unió de Pagesos». Unió de Pagesos de Catalunya, desembre 2021. [Consulta: 26 abril 2022].
# Alció de Java

L'alció de Java (Halcyon cyanoventris) és una espècie d'ocell de la família dels alcedínids (Alcedinidae) que habita corrents fluvials i aiguamolls de Java i Bali.
# Aeròdrom del pla de Tapioles

L'aeròdrom del pla de Tapioles (o camp d'aviació del pla de Tapioles) fou un aeròdrom situat al pla de Tapioles a la vall del Llierca (actual municipi de Tortellà, a la Garrotxa), construït el 1938 i utilitzat per les forces aèries de la República durant la Guerra civil espanyola. Hi havia dos refugis antiaeris, els quals estan en bon estat i encara poden ser visitats avui en dia, i estava previst que el taller mecànic de la fàbrica tèxtil proprea Brutau funcionés com a taller de reparació d’avions. Cobria una superfície de 20 hectàrees, tenia dues pistes (una d'un quilòmetre i una altra de 950 metres), podia allotjar fins a 36 aeronaus i no se sap si va tenir activitat militar o no.
El camp d'aviació, que juntament amb l'aeròdrom de Les Preses donava suport a l'aeròdrom de Celrà, fou construït per la gent del poble i estigué operatiu fins al 1939.

## Referències

* ↑ E, R. «Rememoren el camp d'aviació de Tapioles - 01 oct 2009». El Punt Avui. [Consulta: 25 novembre 2022].
* 1 2 CASAS, JORDI. «Xampinyons del pla de Tapioles de Tortellà - 05 oct 2009». El Punt Avui. [Consulta: 25 novembre 2022].
* 1 2 «Refugis antiaeris i camp d’aviació – Patrimoni de la Garrotxa». Patrimoni de la Garrotxa. [Consulta: 25 novembre 2022].

## Enllaços externs

* Aeròdroms gironins (V) Tortellà
# Antiga Fàbrica Martorell Batlle

L'Antiga Fàbrica Martorell Batlle és un edifici de Mataró (Maresme) catalogat com a bé cultural d'interès local.

## Descripció

Edifici de planta baixa, pis i golfes. Presenta una estructura de pilars de fosa i sostres de voltes de maó de pis atirantades, actualment molt modificada degut a la construcció d'una planta semisoterrada a la part posterior de l'edifici quan s'utilitzava com a discoteca.
Tipològicament la façana presenta encara certs mimetismes amb la casa de carrer, malgrat incorporar elements -la simetria i el coronament central- que emfatitzen l'aspecte unitari de l'edifici. L'exterior està arrebossat i uns ornaments de terracota amb motius florals emmarquen a la façana l'any de construcció.

## Història

Fou bastit l'any 1851 per instal·lar-hi la fàbrica de gènere de punt Martorell]Batlle i Cia. A començaments del segle passà a mans dels industrials Escapa i Mora fins als anys 1920, quan s'hi ubicà la fàbrica de gènere de punt de Josep Esperalba i Pujol.
Actualment l'edifici està subdividit i s'hi desenvolupen diferents activitats.

## Referències

* 1 2 3 4 5 «Antiga Fàbrica Martorell Batlle». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
# Lluís Coll i Espadaler

Lluís Coll i Espadaler (Sant Quirze de Besora, 22 d'abril de 1867 - Barcelona, 20 de gener de 1944) fou un dibuixant, pintor, fotògraf, polític, esperantista, arxiver, i activista cultural. Professionalment, va ser aparellador Municipal de l'Ajuntament de Manlleu.

## Biografia

Després de la formació inicial, va estudiar a l'Escola Municipal de dibuix i al Seminari de Vic. Posteriorment es va traslladar a Barcelona per continuar els seus estudis artístics. El 1887 va tornar a Vic i es va dedicar a fer plànols i projectes d'edificacions i reformes urbanes de la ciutat i d'altres pobles de la comarca. Arran d'aquesta feina va establir llaços amb Manlleu i el 1888 es va casar amb la manlleuenca Pepeta Calvet.
En l'àmbit polític, ja de jove, va ser integrant del Partit Carlista de Sant Quirze de Besora. El 1889 signava el manifest protestant contra el Dret Civil Català. El 1890, en una breu estada a Sant Martí de Provençals va fundar, juntament amb uns amics, l'associació “Foment Regional” destinada a fomentar la cultura i l'amor a la doctrina regionalista. El 1892 era elegit secretari del “Círculo Tradicionalista de Manlleu”.
L'any 1899 va fundar l'Associació Catalanista Rafael de Casanova al carrer del Pont a Manlleu. Per mitjà d'aquesta entitat mantenia correspondència amb distingides personalitats del món cultural i polític del moment.
Va morir a Barcelona el 20 de gener de 1944 a l'edat de setanta-sis anys.

## Publicacions.

* El Patriotisme a Manlleu (1935) Manlleu : Tip. Manlleuenca, 67 pp.
* Veinte días a París (1900) Vich : Librería Vicense, 159 pp.

## Referències

* 1 2 3 4 «[https://arxiprestattercollsacabra.wordpress.com/wp-content/uploads/2017/12/manlleu_4431.pdf 150 ANYS DEL NAIXEMENT DE LLUÍS COLL I ESPADALER]» (Pdf). Full dominical. Parròquies de Manlleu, 31-12-2027. [Consulta: 28 desembre 2024].
* 1 2 3 4 5 6 bibmanlleu. «COLL ESPADALER, Lluís (Sant Quirze de Besora, 1867 - Barcelona, 1944)», 06-04-2017. [Consulta: 28 desembre 2024].
* ↑ «Lluís Coll Espadaler - Aparellador - Arquitectura Modernista». [Consulta: 28 desembre 2024].
* ↑ «LLUÍS COLL i ESPADALER». [Consulta: 28 desembre 2024].

## Bibliografia

* Contijoch, Antoni (1958). "En Lluís Coll i Espadaler", Lletres amicals, v. 18, p. 18-49
* L'Escriny : biblioteca d'autors i temes manlleuencs (1997). Manlleu : Ajuntament de Manlleu : Biblioteques Populars de Manlleu, p. 40-41

## Enllaços externs

* Correspondència de Lluís Coll i Espadaler a la Biblioteca de Catalunya.
# Associació de tennis femení

L'Associació de tennis femení, en anglès Women's Tennis Association, en la seva forma abreujada WTA, és l'organització principal que regeix els tornejos i el circuit professional del tennis femení a nivell mundial. Com a comparativa, és a tennis femení el que l'ATP al tennis masculí. La WTA organitza el calendari i designa les seus oficials dels tornejos del circuit femení, també anomenat WTA Tour. El 2005 la WTA va canviar el nom del WTA Tour pel de The Sony Ericsson WTA Tour a causa d'un contracte signat de patrocini amb la firma nipona-sueca de telèfons mòbils i accessoris, Sony Ericsson.
La WTA va començar a Houston, Texas. el 23 de setembre de 1970.

## Vegeu també

* WTA Tour 2008
* WTA Tour 2009
* WTA Tour 2010
* Copa Masters femenina
# Alció de carpó blanc

L'alció de carpó blanc (Caridonax fulgidus) és una espècie d'ocell de la família dels alcedínids (Alcedinidae) i única espècie del gènere Caridonax (Cabanis i Heine, 1860). Habita manglars i boscos de Lombok, Sumbawa i Flores (Indonèsia), a les illes Petites de la Sonda.
# Antiga Fàbrica de Cal Romeu

L'Antiga Fàbrica de Cal Romeu és una obra del municipi de Piera (Anoia) inclosa en l'Inventari del Patrimoni Arquitectònic de Catalunya.

## Descripció

L'Antiga fàbrica havia format un conjunt de notables dimensions al bosc de la Pineda del Bedorc al costat esquerre del riu Anoia, aquesta proximitat amb el riu és deguda a la necessitat d'aigua abundant pel bon funcionament de la indústria. La fàbrica estava formada per dues naus separades, de planta longitudinal i dos pisos d'alçada. Destaca la gran quantitat de finestres que s'obren a l'exterior, probablement per facilitar la ventilació de les naus. Com ja és característic en aquest tipus de construccions de principis de segle, podem veure la utilització del totxo.

## Història

Es tracta de les ruïnes de la que fou la fàbrica de teixits de Cal Romeu, primera indústria que hi hagué a Piera.

## Referències

* 1 2 «Antiga Fàbrica de Cal Romeu». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 3 setembre 2015].